ROZSUDOK SÚDU PRE VEREJNÚ SLUŽBU (druhá komora)
z 30. septembra 2010
Vec F‑29/05
Jean-François Vivier
proti
Európskej komisii
„Verejná služba – Dočasní zamestnanci – Zaradenie do platovej triedy – Platové triedy uvedené vo výzve na podanie prihlášok – Zmena pravidiel o zaradení zamestnancov – Prechodné ustanovenia – Článok 12 ods. 3 prílohy XIII služobného poriadku – Uplatňovanie na základe analógie“
Predmet: Žaloba podaná podľa článku 236 ES a článku 152 AE, ktorou J.‑F. Vivier navrhuje zrušenie rozhodnutia Komisie z 21. júla 2004 o jeho zaradení do platovej triedy A*6
Rozhodnutie: Rozhodnutie Komisie o zaradení, ktoré bolo pripojené k dodatku z 21. júla 2004 zmluvy dočasného zamestnanca podpísanej žalobcom 10. júna 2004, sa zrušuje. Komisia znáša svoje vlastné trovy konania a je povinná nahradiť trovy konania žalobcov.
Abstrakt
1.      Konanie – Uvedenie nových dôvodov počas súdneho konania – Podmienky
[Rokovací poriadok Súdu prvého stupňa, článok 44 ods. 1 písm. c) a článok 48 ods. 2]
2.      Právo Únie – Prechodné ustanovenia – Doslovný výklad
3.      Úradníci – Dočasní zamestnanci – Prijímanie – Zaradenie do platovej triedy – Zavedenie nového profesionálneho zloženia zamestnancov nariadením č. 723/2004 – Prechodné ustanovenia o zaradení do platovej triedy
(Služobný poriadok úradníkov, článok 5 ods. 1 až 4, príloha XII článok 12 ods. 3; Podmienky zamestnávania ostatných zamestnancov, článok 10 druhý odsek; nariadenie Rady č. 723/2004)
1.      Z ustanovení článku 44 ods. 1 písm. c) v spojení s článkom 48 ods. 2 Rokovacieho poriadku Všeobecného súdu vyplýva, že návrh na začatie konania musí obsahovať predmet konania a zhrnutie dôvodov, na ktorých je návrh založený a že uvádzanie nových dôvodov je prípustné počas konania len vtedy, ak sú tieto dôvody založené na nových právnych a skutkových okolnostiach, ktoré vyšli najavo v priebehu konania. Dôvod, ktorý však predstavuje doplnenie dôvodu uvedeného skôr, či už priamo alebo nepriamo, v pôvodnom návrhu na začatie konania a ktorý úzko súvisí s týmto dôvodom, musí byť vyhlásený za prípustný.
(pozri bod 32)
Odkaz na:
Súd prvého stupňa: 21. mája 2008, Belfass/Rada, T‑495/04, Zb. s. II‑781, bod 87
2.      Prechodné ustanovenie je v zásade predmetom doslovného výkladu a a priori vylučuje analogické uplatnenie. Doslovný charakter výkladu je odôvodnený okolnosťou, že prechodné ustanovenia sa odchyľujú od trvale platných pravidiel a zásad, ktoré by sa v prípade neexistencie uvedeného prechodného režimu priamo uplatnili na dané situácie.
Naopak v prípade neexistencie trvale platných ustanovení administratíva môže uplatniť článok 12 ods. 3 XIII služobného poriadku na základe analógie bez toho, aby sa porušil jeho prechodný charakter.
(pozri body 67 – 70)
Odkaz na:
Súdny dvor: 23. marca 1983, Peskeloglou, 77/82, Zb. s. 1085, body 11 až 15; 5. decembra 1996, Merck a Beecham, C‑267/95 a C‑268/95, Zb. s. I‑6285, body 23 a 24; 7. decembra 2006, Eurodental, C‑240/05, Zb. s. I‑11479, body 52 až 54; 12. júna 2008, Komisia/Portugalsko, C‑462/05, Zb. s. I‑4183, body 53 a 54
Súd prvého stupňa: 19. septembra 2000, Dürbeck/Komisia, T‑252/97, Zb. s. II‑3031, body 66 a 70
3.      Z dôvodu neexistencie prechodných ustanovení v nariadení č. 723/2004, ktorým sa mení a dopĺňa služobný poriadok úradníkov, ako aj podmienky zamestnávania ostatných zamestnancov, na určenie zaradenia do platovej triedy a platového stupňa dočasných zamestnancov prijatých po nadobudnutí účinnosti tohto nariadenia, 1. mája 2004, na základe výziev na podanie prihlášok uverejnených pred týmto dátumom, ako aj z dôvodu neexistencie interných ustanovení uplatneniteľných na tento účel, môže ako základ pre toto zaradenie slúžiť iba článok 10 druhý odsek podmienok zamestnávania.
Z článku 10 týchto podmienok zamestnávania vyplýva, že administratíva disponuje pri stanovení platovej triedy dočasných zamestnancov mierou voľnej úvahy. Z dôvodu neexistencie interných ustanovení v tejto oblasti je táto voľná úvaha obmedzená výlučne povinnosťou zamestnať uvedených zamestnancov v platovej triede uvedenej vo výzve na podanie prihlášok a potrebou dodržania štruktúry kategórií alebo funkčných skupín stanovených článkom 5 ods. 1 až 4 služobného poriadku.
Za týchto podmienok sa inštitúcia v prípade, že platová trieda uvedená vo výzve na podanie prihlášok bola zrušená, môže inšpirovať riešením normotvorcu uplatneným pri prijímaní prílohy XIII služobného poriadku a uplatniť na základe analógie článok 12 ods. 3 tejto prílohy, teda článok týkajúci zaradenia úradníkov zapísaných do zoznamu vhodných uchádzačov pred 1. májom 2006 a prijatých v období medzi 1. májom 2004 a 30. aprílom 2006.
(pozri body 60, 64, 65, 69, 70 a 72)
Odkaz:
Súd pre verejnú službu: 28. júna 2007, Da Silva/Komisia, F‑21/06, Zb. VS s. I‑A‑1‑179 a II‑A‑1‑981, body 64, 68 a 79